LIETUVOS RESPUBLIKOS

SOCIALINĖS APSAUGOS IR DARBO MINISTRAS

ĮSAKYMAS

DĖL LIETUVOS RESPUBLIKOS SOCIALINĖS APSAUGOS IR DARBO MINISTRO

2013 M. KOVO 27 D. ĮSAKYMO NR. A1-133 „DĖL LEIDIMO DIRBTI UŽSIENIEČIAMS

IŠDAVIMO TVARKOS APRAŠO PATVIRTINIMO“ PAKEITIMO

2018 m. gegužės 18 d. Nr. A1-213

Vilnius

P a k e i č i u Leidimo dirbti užsieniečiams išdavimo tvarkos aprašą, patvirtintą Lietuvos Respublikos socialinės apsaugos ir darbo ministro 2013 m. kovo 27 d. įsakymu Nr. A1‑133 „Dėl Leidimo dirbti užsieniečiams išdavimo tvarkos aprašo patvirtinimo“:

1. Pakeičiu 10 punktą ir jį išdėstau taip:

„10. Už leidimo dirbti išdavimą (prireikus – jo dublikatą), leidimo dirbti galiojimo laiko pratęsimą imama Lietuvos Respublikos Vyriausybės nustatyta valstybės rinkliava, kurią darbdavys sumoka iki prašymo išduoti leidimą dirbti pateikimo teritorinei darbo biržai dienos, išskyrus atvejus, kai leidimas dirbti (jo dublikatas) išduodamas užsieniečiui, kuris atvyksta į Lietuvos Respubliką pagal tarptautinius susitarimus dėl jaunimo mainų.“

2. Pakeičiu 13 punktą ir jį išdėstau taip:

„13. Darbdavys, ketinantis įdarbinti užsienietį dirbti pagal darbo sutartį, išskyrus šio Aprašo 16 punkte nurodytą atvejį, privalo teritorinėje darbo biržoje registruoti laisvą darbo vietą, kurios skelbimo galiojimo trukmė negali būti trumpesnė nei 5 darbo dienos nuo jos registracijos teritorinėje darbo biržoje dienos. Darbdavys dokumentus dėl užsieniečio įdarbinimo gali teikti teritorinei darbo biržai 1 mėnesį nuo skelbimo galiojimo pabaigos.“

3. Pakeičiu 18.5 papunktį ir jį išdėstau taip:

„18.5. įsipareigojimą įdarbinti užsienietį pagal darbo sutartį ne trumpesniam negu 6 mėnesių laikotarpiui ir darbuotojo vidutinį darbo užmokesčio dydį, jei įmonėje yra daugiau darbuotojų, dirbančių tokį patį darbą, kokiam prašoma leidimo dirbti užsieniečiui.“

4. Pakeičiu 25.3 papunktį ir jį išdėstau taip:

„25.3. darbdavio pažyma, kurioje nurodoma:

25.3.1. informacija apie būtinumą įdarbinti užsienietį;

25.3.2. užsieniečio atitiktį darbdavio nustatytiems reikalavimams konkrečiam darbui atlikti (pareigoms eiti), jei jis neturi dokumentų, nurodytų šio Aprašo 25.2 papunktyje;

25.3.3. darbuotojo vidutinį darbo užmokesčio dydį, jei įmonėje yra daugiau darbuotojų, dirbančių tokį patį darbą, kokiam prašoma leidimo dirbti užsieniečiui.“

5. Pakeičiu 27 punkto pirmąją pastraipą ir ją išdėstau taip:

„27. Priėmęs šio Aprašo 16, 18, 19, 22 ir 25 punktuose nurodytus dokumentus, teritorinės darbo biržos įgaliotas valstybės tarnautojas patikrina, ar darbdavys (įmonė) yra įtrauktas į Patvirtintų įmonių sąrašą, kaip nustatyta Vizų išdavimo tvarkos apraše, patvirtintame Lietuvos Respublikos vidaus reikalų ministro ir Lietuvos Respublikos užsienio reikalų ministro 2017 m. gruodžio 28 d. įsakymu Nr. 1V-899/V-330 „Dėl Vizos išdavimo tvarkos aprašo patvirtinimo“. Jei darbdavio nėra Patvirtintų įmonių sąraše, patikrinama, ar jis atitinka šiuos reikalavimus:“.

6. Pakeičiu 27.5 papunktį ir jį išdėstau taip:

„27.5. darbdavio vadovas ar kitas atsakingas asmuo neturi galiojančios administracinės nuobaudos pagal Lietuvos Respublikos administracinių nusižengimų kodekso 95 ir 540 straipsnius;“.

7. Pakeičiu 27.6 papunktį ir jį išdėstau taip:

„27.6. darbdaviui per pastaruosius vienus metus nebuvo skirta bauda už Lietuvos Respublikos užimtumo įstatymo 56 ir 57 straipsniuose nustatytus pažeidimus.“

8. Pakeičiu 29 punktą ir jį išdėstau taip:

„29. Jeigu darbdavys neatitinka šio Aprašo 27.3 papunktyje nustatyto reikalavimo, teritorinės darbo biržos įgaliotas valstybės tarnautojas paprašo kompetentingos institucijos per 5 darbo dienas nuo prašymo gavimo dienos pateikti patikslintą informaciją. Jeigu nesilaikoma šio Aprašo 26 punkte nustatytų reikalavimų, nurodoma per protingą terminą ištaisyti trūkumus.“

9. Pakeičiu 32 punktą ir jį išdėstau taip:

„32. Teritorinės darbo biržos įgaliotas valstybės tarnautojas ne vėliau kaip per 3 darbo dienas nuo šio Aprašo 16 ir 22 punktuose nurodytų dokumentų gavimo dienos pateikia Lietuvos darbo biržai išvadą dėl leidimo dirbti užsieniečiui, atvykusiam kaip stažuotojui ar praktikantui, Lietuvos Respublikos tarptautiniuose susitarimuose dėl jaunimo mainų nustatytais atvejais, išdavimo. Prašymas išduoti leidimą dirbti užsieniečiui kaip stažuotojui ar praktikantui, Lietuvos Respublikos tarptautiniuose susitarimuose dėl jaunimo mainų nustatytais atvejais turi būti išnagrinėtas ne vėliau kaip per 3 darbo dienas nuo jo gavimo Lietuvos darbo biržoje.“

10. Pakeičiu 33 punktą ir jį išdėstau taip:

„33. Teritorinės darbo biržos įgaliotas valstybės tarnautojas ne vėliau kaip per 3 darbo dienas nuo šio Aprašo 18, 19 ir 25 punktuose nurodytų dokumentų gavimo dienos pateikia Lietuvos darbo biržai išvadą dėl leidimo dirbti užsieniečiui išdavimo. Prašymas išduoti leidimą dirbti užsieniečiui turi būti išnagrinėtas ne vėliau kaip per 4 darbo dienas nuo jo gavimo Lietuvos darbo biržoje.“

11. Pakeičiu 37 punktą ir jį išdėstau taip:

„37. Leidime dirbti nurodoma užsieniečio vardas, pavardė, pilietybė, gimimo data, profesinė kvalifikacija, leidimo dirbti galiojimo laikas, darbdavys (darbdavio pavadinimas, kodas Juridinių asmenų registre, struktūrinio padalinio pavadinimas, adresas, telefono nr., fakso nr., el. paštas) ir darbo funkcija (profesija, pareigų pavadinimas, kodas pagal Lietuvos profesijų klasifikatorių).“

12. Pakeičiu 40 punktą ir jį išdėstau taip:

„40. Darbdavys ar užsienietis, praradęs leidimą dirbti, dėl leidimo dirbti dublikato išdavimo turi kreiptis į Lietuvos darbo biržą ir pateikti motyvuotą prašymą. Leidimo dirbti dublikatas išduodamas per 5 darbo dienas nuo prašymo pateikimo dienos.“

13. Pakeičiu 49 punktą ir jį išdėstau taip:

„49. Siekiant pratęsti leidimo dirbti galiojimo laiką, ne vėliau kaip prieš 2 mėnesius ir ne anksčiau kaip prieš 4 mėnesius iki jo galiojimo laiko pabaigos šio Aprašo 16, 19, 22 ir 25 punktuose nurodyti pareiškėjai pateikia teritorinei darbo biržai prašymą (šio Aprašo 9 priedas) ir šiuos dokumentus:

49.1. užsieniečio galiojančio kelionės dokumento kopiją;

49.2. darbdavio pažymą apie užsieniečio darbą toje darbovietėje, nurodant darbuotojo darbo funkcijas, kiek laiko jis dirbo, darbo užmokesčio dydį, apskaičiuotų ir sumokėtų mokesčių bei valstybinio socialinio draudimo įmokų dydį.“

14. Pakeičiu 50 punktą ir jį išdėstau taip:

„50. Teritorinės darbo biržos įgaliotas valstybės tarnautojas ne vėliau kaip per 3 darbo dienas nuo prašymo pateikimo dienos pateikia Lietuvos darbo biržai išvadą dėl leidimo dirbti galiojimo laiko pratęsimo. Pateiktas prašymas pratęsti leidimo dirbti galiojimo laiką turi būti išnagrinėtas ne vėliau kaip per 3 darbo dienas nuo jo gavimo Lietuvos darbo biržoje.“

15. Pakeičiu 53 punktą ir jį išdėstau taip:

„53. Lietuvos darbo birža atsisako išduoti leidimą dirbti ir panaikina užsieniečiui išduotą leidimą dirbti Lietuvos Respublikos įstatymo „Dėl užsieniečių teisinės padėties“ 63 straipsnyje nustatytais pagrindais. Lietuvos darbo birža sprendimą dėl atsisakymo išduoti leidimą dirbti priima per 7 darbo dienas nuo prašymo išduoti leidimą dirbti gavimo Lietuvos darbo biržoje, o sprendimą dėl leidimo dirbti panaikinimo priima per 5 darbo dienas nuo Lietuvos Respublikos įstatymo „Dėl užsieniečių teisinės padėties“ 63 straipsnyje nustatytų pagrindų duomenų gavimo dienos.“

16. Pakeičiu 54 punktą ir jį išdėstau taip:

„54. Lietuvos darbo birža, atsisakiusi išduoti leidimą dirbti, pratęsti jo galiojimo laiką, panaikinusi užsieniečiui išduotą leidimą dirbti, per 3 darbo dienas nuo sprendimo priėmimo raštu arba elektroniniu paštu informuoja Migracijos departamentą prie Vidaus reikalų ministerijos ir darbdavį.“

17. Pakeičiu 60 punktą ir jį išdėstau taip:

„60. Užsieniečio darbo laikotarpis turi sutapti su išduoto leidimo dirbti galiojimo laiku. Su užsieniečiu gali būti sudaryta terminuota ar neterminuota darbo sutartis.“

18. Pakeičiu 66 punktą ir jį išdėstau taip:

„66. Užsieniečio darbo užmokestis negali būti mažesnis už tokį patį darbą pas tą patį darbdavį dirbančio Lietuvos Respublikos gyventojo, o jeigu tokio darbuotojo nėra – užsieniečio darbo užmokestis negali būti mažesnis už Lietuvos statistikos departamento paskutinį paskelbtą kalendorinių metų vidutinį mėnesinį bruto darbo užmokestį šalies ūkyje (įtraukiant ir individualių įmonių darbo užmokesčio duomenis) pagal atitinkamą ekonominės veiklos rūšį.“

Socialinės apsaugos ir darbo ministras	Linas Kukuraitis

SUDERINTA

Lietuvos Respublikos

vidaus reikalų ministerijos

2018 m. kovo 23 d. raštu Nr. 1D-1559